**Stjernehimlen august 2024**

**Åbn Stellarium**

Indstil dato og tidspunkt (genvejstast F5) til d. 22. august 2024 kl. 22:00 og find følgende objekter på himlen (Prøv først uden at slå labels til):

*Stjernebilleder:*

1. **Karlsvognen** eller **Store Bjørn**. Hvilken stjerne er **Mizar**? Kan du også finde **Alcor**?
2. **Cassiopeia** (w’et). I dette stjernebillede opdagede Tycho Brahe en ”ny” stjerne (”stella nova”), som i virkeligheden var en supernova.
3. **Lille** **Bjørn** med Nordstjernen (**Polaris**). Ligger imellem Cassiopeia og Karlsvognen.
4. **Svanen** med den klare stjerne **Deneb** (Superkæmpe). Findes højt i sydøst med Mælkevejen som baggrund. Ligner et kors.
5. **Bootes**, med den klare stjerne **Arcturus**: vognstangen i Karlsvognen peger mod Bootes.
6. **Pegasus** står i øst, og ligner en stor firkant. Det øverste venstre hjørne (stjernen **Alpheratz**) er delt mellem Pegasus og stjernebilledet **Andromeda**.

*Klare stjerner:*

1. **Vega** står højt i syd, til højre for Svanen. Vega er ”standardstjernen” når man måler stjerners lysstyrke. Vega tilhører stjernebilledet **Lyren**.
2. **Altair** står i syd, og hører til stjernebilledet **Ørnen**.
3. Find sommertrekanten: Vega, Deneb, Altair.
4. **Capella**, en kæmpestjerne, står omtrent mod nord, ret lavt på denne årstid. Capella ligger oveni Mælkevejen.

*Find desuden disse ting:*

**Månen** står denne aften i øst. Prøv evt. vha. F5 at gå et par dage frem eller tilbage i tid, og se hvor hurtigt Månen flytter sig.

**Saturn**: led mod sydøst.

**Andromeda** er vores nærmeste nabogalakse, og ligger i stjernebilledet af samme navn. Den kan findes, hvis du slår ”Deep-sky-objekter” til (kan dog være svær at se med det blotte øje).

*Hvis der er tid, så overvej dette:*

1. Et enkelt af ovennævnte objekter ville du ikke kunne se, hvis du stod på nordpolen. Hvilket? Hvorfor ikke?
2. Stjerner som aldrig kommer under horisonten kaldes cirkumpolare. Hvilke af stjernerne i sommertrekanten er cirkumpolare?
3. Blandt de klareste stjerner på himlen er der tilsyneladende mange kæmper og superkæmper. Hvordan kan det være? Er det fordi der er særligt mange af denne type stjerner i Mælkevejen?